Végre angol felirattal is megnézhetjük a Yakuza: Like a Dragon előzetest - Hír - GameStar
| 2019 szeptember 12. 10:30
A Yakuza játékok a Távol-Keleten nagyon népszerűek, az alkotók azonban az utóbbi időben komoly céljuknak tűzték ki, hogy nyugatra is elhozzák a szériát. Szép sorban jelennek meg a sorozat korábbi részei felújítva, angol felirattal, az új részek pedig már elve kapnak egy nyugati verziót is, igaz valamivel a Japán kiadás után.
A kaland következő része a Yakuza: Like a Dragon nevet kapta, és egy új szereplőt, Ichiban Kasugát állítja a középpontba, miután Kazuma Kryu története lezárult a hatodik epizódban. A fiatal maffiózó a főnöke kérésére 18 évre börtönbe vonul egy olyan gyilkosságért, amit nem követett el, csak azért, hogy szabadulásakor rájöjjön, hogy elárulták. Persze a sztori minden szálát nem bontották ki egyből az első trailerben, de a jelek szerint egy új városban, Yokohamában kell valahogy ellavírozzunk a helyi alvilági bandák útvesztőjében. Az előzetes legtöbb jelenetét már láthattuk, de aki nem perfekt japánból, az azért örülni fog a most kiadott videó angol feliratának (vagyunk így egy páran):
A főhős és a város mellett, a harcrendszer is átalakul, ugyanis Dragon Quest-szerű, körökre osztott csatározásokban lesz majd részünk. Érdekesség, hogy a főhős egyébként imádja a Dragon Questet, ezt meg is említi az előzetes végén. A Yakuza: Like a Dragon 2020 januárjában jelenik meg a Japánban, majd ezt követően - de még valamikor az évben - érkezik a nyugati kiadás is.
Címkék: #yakuza: like a dragon #ryu ga gotoku studio #sega